钦定古今图书集成/明伦汇编/氏族典/第385卷 > 李子通
## 钦定古今图书集成/明伦汇编/氏族典/第385卷 > 李子通

按《唐书李子通传》：“子通，沂州氶人。隋大业末，长白山
贼左才相自号博山公，子通依之，以武力雄其间。方
是时，群盗暴忍，独子通仁爱，归者遂多，不半岁，有徒
万人。才相畏忌，子通，乃引众奔海陵，自称将军。大业
十一年，僭号楚王，取江都据之，僭即皇帝位，国号吴，
建元明政，江南土人多归之。会辅公祏拔丹阳，子通”
弃江都，保京口。俄袭吴郡，破之，据馀杭，东举会稽，南
距岭，西抵宣城，北太湖，悉有之。武德四年，杜伏威遣
将王雄诞讨子通，战苏州，败绩，乃降。伏威受之，并乐
伯通送京师。高祖薄其罪，赐宅一区，田五顷。及伏威
来朝，子通语伯通曰：“东南未靖，而伏威来，我故兵多
在江外，若收之，可建大功。”遂皆亡。及蓝田为关吏所
获，并伏诛。